Япэ Iыхьэм щытокIуэ
Мас-рестлинг
Узбекистаным и Хивэ къалэм щекIуэкIащ мас-рестлингымкIэ Дунейпсо кубокыр къэхьыным ехьэлIа зэхьэзэхуэм и япэ Iыхьэр (Азие къэралхэм я къыщыхах Iыхьэ зэIуха). Абы хэтащ Бангладешым, Таджикистаным, Узбекистаным, Къэзахъстаным, Украинэм, Венгрием, Къыргъызстаным, Пакистаным, Урысей Федерацэм щыщ спортсмен 200-м нэблагъэ.
Ди къэралым и командэ къыхэхам хэту зэпеуэм фIы дыдэу зыкъыщигъэлъэгъуащ Къэбэрдей-Балъкъэрым щыщ КъуэщIысокъуэ Кристинэ. Абы бэнэкIэ жыджэр къигъэлъэгъуащ икIи дэтхэнэ зэIущIэми 2:0-у щытекIуащ.
КъуэщIысокъуэр зыубыдар егъасэ Урысей Федерацэм мас-рестлингымкIэ ныбжьыщIэхэм я командэ къыхэхам и тренер Гъубж БетIал.
Жыласэ Замир.
